Ma en kleuter ernstig beseer toe motor oor hulle ryArgieffoto ŉ Ma en kleuter is Donderdag tydens ŉ fratsongeluk in Welbekend, Pretoria, ernstig beseer toe die ma se motor oor albei gery het. Nick Dollman, woordvoerder van Netcare 911, het Vrydag aan Maroela Media gesê die vrou, in haar 30’s, en haar 18 maande oue seuntjie het omstreeks 14:00 buite ŉ skool in dié omgewing op die gras gesit terwyl sy gewag het vir haar ander kinders om uit die skool te kom. Volgens Dollman het iets egter skeefgeloop met haar motor se handrem en dié motor het vorentoe, bo-oor hulle, gery. Paramedici is inderhaas na die toneel ontbied waar ma en kind vir ernstige beserings behandel is. Dollman kon nie in dié stadium meer inligting rakende die aard van hul beserings verskaf nie. Hy het wel bevestig dat die motor se wiele oor albei gery het. Die vrou en haar kind is op die toneel behandel waarna hulle na ŉ nabygeleë hospitaal geneem is.